《游苏子美沧浪故园》
元代·袁易

昊穹积长阴，寒日光炯碎。虚徐少城隅，物色入遐睇。

苏侯故台沼，芜没今谁记？依依故址存，惨惨回飙厉。

谷传魑魅啸，地失神灵卫。伊人百夫特，文采倾当世。

立朝罹罔罗，抱影投荒裔。皂淹天马逸，鸷困秋鹰鸷。

空馀意气雄，摩荡山岳锐。生存且飘泊，身后何嗟异。

下泉虽冥冥，精爽不可閟。孤城千载归，秋风九皋唳。

作者简介：（1262—1306）平江长洲人，字通甫。力学不求仕进。辟署石洞书院山长，不就。居吴淞具区间，筑堂名静春。聚书万卷，手自校雠。有《静春堂诗集》。